ཞོགས་པ་ལངས་ནས་གླིང་སྐོར་ལ་སོང་བས་ལམ་ནང་དུ་བ་གླང་གི་ངུར་སྒྲ་དང་། སྤྲེའུ་གར་རྩེད་སོགས་ལྟད་མོ་མང་པོ་མཐོང་རྒྱུ་འདུག ལྷ་རྒྱལ་རིའི་འགྲམ་ནས་ངོས་ཀྱི་ཆོས་གྲོགས་རྙིང་པ་མཚན་ཉིད་གྲྭ་ཆོས་ཉི་དང་འཕྲད་བྱུང་། ངེད་གཉིས་གླིང་སྐོར་གཅིག་ལ་མཉམ་དུ་སོང་ནས་ཁོ་རང་གྲྭ་ཤག་ཏུ་སོང་ཞིང་ཞོགས་ཟས་མདོར་བསྡུས་ཞིག་ཟོས།
གློ་ཁུག་ནང་ནས་ཁ་པར་གྱི་ཏིར་སྒྲ་ཞིག་ཡོད་པ་དེ་ནི་ཁ་སང་དུས་ཆད་བྱས་པའི་བཀའ་བརྒྱུད་པའི་སྤྱི་འཐུས་སྐུ་ཞབས་བསྟན་པ་ཡར་འཕེལ་ལགས་རེད་འདུག ཉིན་གུང་ཆུ་ཚོད་བཅུ་གཉིས་སྐབས་སུ་རྒྱ་གར་ཟ་ཁང་ཞིག་ནང་དུ་ངོས་ཀྱི་ཚ་མོ་ཆོས་དབྱིངས་དབང་མོ་དང་། བསྟན་པ་ཡར་འཕེལ་བཅས་ང་ཚོ་ཟ་མ་མཉམ་བཟའ་བྱས། ངེད་གཉིས་མ་ཐུག་ཡུན་རིང་སོང་བས་ཕན་ཚུན་ཆོས་སྲིད་མང་པོའི་སྐོར་ནང་ཚགས་ཀྱིས་ཁ་བརྡ་ཡུན་རིང་བྱུང་།
ཉིན་རྒྱབ་སྦག་སུར་ལ་ཆོས་གྲོགས་རྒན་ཆོས་ཉི་དང་། སྐུ་ཞབས་རིག་འཛིན་དཔལ་གྲུབ་བཅས་མཉམ་དུ་སོང་བས་རྒྱ་གར་བའི་ཡུར་སྐོར་བའི་མི་རྣམས་ལམ་ནང་དུ་གྲོག་ཚང་ཁ་ལུད་པ་ནང་བཞིན་གང་དུ་སོང་ཀྱང་རི་ལུང་རྣམས་མི་ཡིས་ཁེངས་འདུག སྦག་སུའི་རྒྱུགས་ཆུ་འདི་ནི་གནའ་སྔ་མོ་ལོ་རབ་མང་པོའི་རིང་ཡུལ་འདིར་གནས་པའི་རྒྱ་གར་བའི་དྲང་སྲོང་ཞིག་ནས་གཏེར་ནས་བཏོན་པའི་ལོ་རྒྱུས་ཡོད་པ་མ་ཟད་བོད་པ་རྣམས་ནས་ཀྱང་ཆུ་འདིར་རྩ་ཆེན་པོར་བརྩི་སྲོལ་འདུག ཆུ་ཁར་རྒྱ་གར་བའི་ཡུལ་སྐོར་བ་རྣམས་ཆུ་བསྐྱལ་བརྩེ་བཞིན་ཟིང་ཟིང་འུར་འུར་འདྲ་རེད་འདུག སྐུ་ཞབས་ཆོས་ཉི་ཆུ་ནང་དུ་མཛུལ་ཙམ་བྱས་པ་ལས་རིག་འཛིན་དཔལ་གྲུབ་ངེད་གཉིས་ཆུ་ཡི་གྲང་ངད་དང་མི་མང་གི་འུར་ཟིང་གིས་ཆུ་བསྐྱལ་འདོད་མ་བྱུང་།